**Cūkausītis**

Purvainās pļavās aug savāda puķe: uz resna kāta plaukst zieds ar vienu pašu baltu ziedlapu. Tās vidū ir dzeltena putekšņu vālīte. Laukos to sauc par cūkausi, bet pilsētās audzina podos un sauc par kallu. Pastāstīšu pasaku, ko par šo puķi dzirdēju no sava vectēva.

    Dzīvoja reiz puisītis Jānis. Viņš bija apaļš un priecīgs, kā visi bērni, ko silda gan saules, gan mātes maigums. Pēkšņi ļauna slimība māmiņu aizvedusi smilšu kalniņā. Tēvs pārveda mājā pamāti - dusmīgu sievu, no kuras zaļajām acīm Jānītim bija bailes. Pamāte lamāja Jānīti, vienmēr bija dusmīga. Viņa līdzi pārveda lielu cūku baru - baltas un melnas, un raibas. Tās Jānītim ganīja katru dienu. Ganību malā bija dziļa dūņu bedre, kur karstās dienās cūkas gāja vārtīties. Bet otrpus bedres sākās kartupeļu lauks. Viena no cūkām kā zagle gāja pāri [p](http://www.pasakas.lv/vardnica/d/duksts/)urvainajai vietai uz kartupeļiem. Jānītim bija līdz ceļiem jābrien netīrajos dubļos, lai dzītu to atpakaļ. Vakaros viņš pārnāca mājās melns kā [sušķis](http://www.pasakas.lv/vardnica/s/suskis/). Pamāte nedeva pat siltu ūdeni, lai nomazgātu rokas un kājas.

    Agrāk Jānītim bija daudz draugu. Tagad citi bērni atstūma netīro cūkganu. No tālienes viņš noskatījās spēlēs un klusu svilpoja:   “Saulīt tecēj tecēdama.”

    Kādā dienā viņš neievēroja, ka cūka ar sivēniem pārbrida pāri bedrei un rakājās pa kartupeļu lauku. Pamātes bērni to ieraudzīja. Viņi aizskrēja un paziņoja mātei. Tā nāca ar garu žagaru. Jānītis gribēja aizdzīt cūkas, bet viņam aizķērās kāja. Zēns visā augumā nokrita dubļos. Jānītis bija pavisam netīrs, tikai viena auss bija balta. Arī vienai no cūkām auss bija palikusi balta.

 “Cūkausis! Cūkausis! Re, kur Cūkausis! “ bērni kliedza.

    Šī [palama](http://www.pasakas.lv/vardnica/p/palama/) Jānītim pielipa vēl stingrāk nekā melnie dubļi. Neviens viņu citādi nesauca Pat tēvs tagad paraustīja viņu aiz auss un nosmējās:  “Ak tu Cūkausīti!”

    Vasarā uznāca liels karstums. Cūkas gribēja tikt meža ezerā, kura vietā tagad bija purvs. Tā vidū bija melns akacis.

    Drīz purvs izžuva. Palika tikai [akacis](http://www.pasakas.lv/vardnica/a/akacis/) kā melna acs. Kāds neprātīgs sivēns no pamātes cūku bara metās akacī izpeldēties. Sivēns sāka grimt.

Jānītis skrēja uz māju saukt ļaudis palīgā. Pamāte sagrāba Jānīti aiz auss un rāva uz purvu un kliedza:   “Tūlīt tu pats izvilksi sivēnu ārā!”

    Nelaimīgais puisītis metās akacī, kura virspusē bija redzama tikai balta cūkas auss. Viņš satvēra to rociņā, bet arī pats nogrima . Virs ūdens palika tikai cūkas auss un Jānīša dūrīte.

    “Tur tu arī paliksi, Cūkausi! “ nočukstēja pamāte.   
 Otrā dienā bija izžuvis arī akacis, bet tā vietā auga puķe, kas izskatījās kā cūkas auss un bērna dūrīte.

    “Cūkausītis, re, kur Cūkausītis! “ garām iedama, iesaucās kāda meitene. Tā šo puķi sauc vēl šodien.

 Purvaina vieta (purvaina pļava)



******